Nood nou op sy ergste | Netwerk24
Nood nou op sy ergste
Die afbreek van die openbare toilette in Le Rouxstraat, in Robertson, het talle inwoners onthuts gelaat.
Dié toilette is verlede Vrydag, 7 September, glo sonder dat die inwoners in kennis gestel is deur die munisipaliteit afgebreek.
Inwoners sê hulle is geskok omdat hulle van niks geweet het nie. “Die een oomblik is die toilette daar en die ander oomblik is dit weg en niemand weet van niks af nie. Niemand het vir ons iets gesê nie,” het ’n inwoner van Le Rouxstraat, wat anoniem wil bly aan Gazette gesê.
“Is publieke deelname nie meer belangrik nie, of het ons nie meer ’n sê in wat in ons dorp gebeur nie. Wat gaan hulle nou met die grond maak of het hulle dit verkoop?”
“Dit was al plek waar ons verligting kon kry wanneer ons ’n nood gehad het, waarheen moet ons nou gaan? Dit was vir ons ’n baken, die toilette het vir jare hier gestaan,” het ’n ander inwoner gesê.
Inwoners voel dit skep vir hulle ’n ongerief omdat hulle gereeld die toilette gebruik het. “Hulle kan nie net die toilette afbreek sonder om vir ons te raadpleeg nie, ons het nie altyd saamgestem met hoe die toilette bestuur word nie, maar om niks te sê nie is onredelik.”
Die Langeberg-munisipaliteit het teen druktyd nie op navraag van die Breederivier Gazette reageer nie.
Vlugte opgeskort weens hommeltuig by lughawe in VSA